BEGRUNDELSE

1.BAGGRUND FOR FORSLAGET

•Forslagets begrundelse og formål

I henhold til artikel 6, stk. 2, i tiltrædelsesakten har Kroatien forpligtet sig til at tiltræde de aftaler, der er indgået eller undertegnet af Unionen og medlemsstaterne med tredjelande. En af disse aftaler er lufttransportaftalen mellem Amerikas Forenede Stater, Den Europæiske Union og dens medlemsstater, Island og Norge ("firepartsaftalen"), som udvider anvendelsesområdet for lufttransportaftalen mellem Amerikas Forenede Stater og Det Europæiske Fællesskab og dets medlemsstater ("lufttransportaftalen mellem USA og EU") til at omfatte de to lande.

I henhold til ovennævnte bestemmelse skal Kroatiens tiltrædelse af disse aftaler godkendes ved indgåelse af en protokol til aftalerne mellem Rådet, der træffer afgørelse med enstemmighed på medlemsstaternes vegne, og de berørte tredjelande. Kommissionen forhandler disse protokoller på vegne af medlemsstaterne.

Kommissionen har derfor forhandlet en protokol om ændring af firepartsaftalen med henblik på at tage hensyn til Kroatiens tiltrædelse af denne aftale.

Formålet med nærværende forslag er med udgangspunkt i artikel 218, stk. 6, litra a), i traktaten om Den Europæiske Unions funktionsmåde ("TEUF") og artikel 6, stk. 2, i tiltrædelsesakten at opnå en rådsafgørelse om indgåelse af en protokol på vegne af Unionen og dens medlemsstater efter undertegnelsen heraf.

•Generel baggrund

Kroatiens forpligtelse i henhold til artikel 6, stk. 2, i tiltrædelsesakten gælder også for lufttransportaftalen mellem USA og EU og for tillægsaftalen mellem Den Europæiske Union og dens medlemsstater, Island og Norge, som regulerer forholdet mellem disse parter under firepartsaftalen.

Kommissionen har derfor også forhandlet protokoller om ændring af disse aftaler med henblik på at tage hensyn til Kroatiens tiltrædelse heraf. Der fremsættes forslag til rådsafgørelser om undertegnelse og midlertidig anvendelse samt om indgåelse af disse protokoller sideløbende med nærværende forslag, ligesom der også fremsættes forslag til en rådsafgørelse om undertegnelse og midlertidig anvendelse af protokollen om ændring af firepartsaftalen.

•Sammenhæng med de gældende regler på samme område

Lufttransportaftalen mellem USA og EU var den første vidtgående lufttransportaftale med en af Unionens centrale partnere inden for luftfart. Det er den største aftale inden for lufttransport i verden, som omfatter mere end 80 millioner sæder pr. år, og dermed en hjørnesten i Unionens luftfartspolitik over for tredjelande. Som følge af firepartsaftalen er den blevet endnu mere omfattende ved at blive udvidet til også at omfatte til Island og Norge. Protokollen vil gøre det muligt for Kroatien at være omfattet af aftalen.

•Sammenhæng med de gældende bestemmelser på det område, som forslaget vedrører

Protokollen gør det muligt for Kroatien at opfylde sin forpligtelse efter artikel 6, stk. 2, i tiltrædelsesakten til at tiltræde firepartsaftalen.

2.RETSGRUNDLAG, NÆRHEDSPRINCIPPET OG PROPORTIONALITETSPRINCIPPET

•Retsgrundlag

Artikel 100, stk. 2, sammenholdt med artikel 218, stk. 6, litra a), i TEUF og artikel 6, stk. 2, andet afsnit i tiltrædelsesakten.

•Nærhedsprincippet (for områder, der ikke er omfattet af enekompetence)